Papersnake/gushiwen huggingface dataset:
书僧舍壁 其二
刘过（宋代）

雪汁融融溪棹回，此山林竹亦佳哉。看残未了槐岩在，笋蕨肥时又一来。
乙巳岁除日收周茂叔虞曹武昌惠书知已赴官零陵丙午正月内成十诗奉寄 其五
蒲宗孟（宋代）

地与江淮近，乡人慰久暌。重看斑竹泪，还听鹧鸪啼。

湘水晴波远，苍梧霁色低。不知春日静，何似在濂溪。
寄峡州韦郎中
李涉（唐代）

年过五十鬓如丝，不必前程更问师。

幸得休耕乐尧化，楚山深处最相宜。
过可庄访汪玉岑 其一
陈鸿宝（清代）

十年阻面惜心朋，归计菟裘叹未能。近水诛茅输尔早，款门看竹记吾曾。

生涯漫指营巢燕，气味何如退院僧。乘兴自今来往熟，春波一棹入西泠。
句 其三
曾惇（宋代）

南城南丰万家邑，异人间出俱屹立。
又和前韵十首
廖行之（宋代）

嫩蘂含芳恰褪冰，此时偏恼少陵人。
颠狂觅酒寻诗去，赏遍西湖几树春。
将进酒·秋山苍苍秋云黄
白玉蟾（宋代）

秋山苍苍秋云黄，鸦浴咸池忽扶桑。
一月二十九日醉，百年三万六千场。
嗟君千丈擎天手，而有万卷悬河口。
乱花飞絮心扰扰，不如中山千日酒。
黄凿落，赤叵罗。
姑射真人注宝雪，广寒仙子行金波。
玉蛆初泛松花露，琼螺再荐椒花雨。
米大功名何足数，鸿毛利害奚自苦。
醉则已，睡则休。
水浩浩，天悠悠。
君知否，昔在甲辰尧嗣位，迄今嘉定之辛巳。
其中三千六百年，几度寒枫逐逝川。
摸鱼儿·向江头
魏了翁（宋代）

向江头、几回凝望，垂杨那畔舟才舣。江神似识东归意。故放一篙春水。却总被。三百里人家、祖帐连天起。且行且止。便为汝迟留，三朝两日，如此只如此。还须看，世上忧端如猬。一枰白黑棋子。肥边瘦腹都闲事。毕竟到头何似。当此际。要默识沈思，一著惺惺地。目前谁是。料当局诸公，敛容缩手，日夜待公至。
石耳
范祖禹（宋代）

庐山五老峰，下临大江水。
绝壁千余仞，青冥洞无底。
蒸云自太古，流雨洒千里。
白日照层巅，阳崖生石耳。
采之悬绳梯，磴藓滑屐齿。
朱门登华筵，味敌莼丝美。
小人勇趋利，所得仅刀匕。
鸿毛轻躯命，一坠即已矣。
吾思窒群欲，岂独艮其趾。
高深有前戒，来者慎所履。
碧山
姚云（宋代）

彭祖岭头春草生，逍遥洞口暮烟横。
分明半幅著色画，何许黄鹂闻一声。
青莲山下玉泉寒，苍耳香中养白鹇。
浪说来仙天地外，桃花流水只人间。
走马川行奉送封大夫出师西征
岑参（唐代）

君不见走马川行雪海边，平沙莽莽黄入天。
轮台九月风夜吼，一川碎石大如斗，随风满地石乱走。
匈奴草黄马正肥，金山西见烟尘飞，汉家大将西出师。
将军金甲夜不脱，半夜军行戈相拨，风头如刀面如割。
马毛带雪汗气蒸，五花连钱旋作冰，幕中草檄砚水凝。
虏骑闻之应胆慑，料知短兵不敢接，车师西门伫献捷。(车师 一作：军师)
送李左史郊外和范沪州赠李韵
魏了翁（宋代）

滔滔斯世果谁归，行止乖逢自四时。
桃李贪看炫春昼，菅麻谁解沤东池。
雨云翻覆人轻薄，旱叹艰难女仳离。
须信人生归去好，此行惟有雁行知。
山居杂诗九十首
曹勋（宋代）

秋雨不可雷，雷即雨无节。
况当收刈时，只欲天明洁。
夫何连日雨，卧穗恐芽蘖。
已失早禾望，晚田幸天辍。
和远老四首
吴芾（宋代）

事好休时便好休，不应人尽觅封侯。
归来已快平生志，况有高人来聚头。
录余青阳廷心与郑山子美手札
沈周（明代）

国难仓惶细语笺，危城落日大江边。干戈一胆公生死，涕泪千年尚简篇。

家里识绦如有妇，波心抱印若无渊。烧香洗手重新录，飒觉英灵笔研前。
劝农口号十首 其七
许及之（宋代）

七劝农家趁雨时，陂塘蓄水是便宜。众人殖利还他殖，自饱须知别个饥。
和侯秀才同友生泛舟溪中相招之作
韦庄（唐代）

嵇阮相将棹酒船，晚风侵浪水侵舷。轻如控鲤初离岸，

远似乘槎欲上天。雨外鸟归吴苑树，镜中人入洞庭烟。

凭君不用回舟疾，今夜西江月正圆。
送薛泳
薛师石（宋代）

病里风光总虚掷，岸花园柳雨中休。
无端好客随春去，送酒吟诗一并愁。
杂言同用离骚体送张评事襄阳觐省
权德舆（唐代）

黯离堂兮日晚，俨壶觞兮送远。远水霁兮微明，

杜蘅秀兮白芷远。波泫泫兮烟幂幂，凝暮色于空碧。

纷离念兮随君，溯九江兮经七泽。君之去兮不可留，

五彩裳兮木兰舟。
代人上平江徐侍郎五首 其三
曾协（宋代）

双旌来自日华边，帝遣衔恩下九天。膏泽已周家十万，道途不叹驿三千。

封疆旧占江湖阔，驩颂新从里巷传。可是圣朝私此地，教将和气作丰年。
恒山游记
乔宇（明代）

北岳在浑源州之南，纷缀典籍，《书》著其为舜北巡狩之所，为恒山。《水经》著其高三千九百丈，为元岳。《福地记》著其周围一百三十里，为总元之天。

予家太行白岩之旁，距岳五百余里，心窃慕之，未及登览，怀想者二十余年。至正德间改元，奉天子命，分告于西蕃园陵镇渎，经浑源。去北岳仅十里许，遂南行至麓，其势冯冯煴煴，恣生于天，纵盘于地。其胸荡高云，其巅经赤日。

余载喜载愕，敛色循坡东，迤岭北而上，最多珍花灵草，枝态不类；桃芬李葩，映带左右。山半稍憩，俯深窥高，如缘虚历空。上七里，是为虎风口，其间多横松强柏，壮如飞龙怒虬，叶皆四衍蒙蒙然，怪其太茂。从者云，是岳神所宝护，人樵尺寸必有殃。故环山之斧斤不敢至。其上路益险，登顿三里，始至岳顶。颓楹古像，余肃颜再拜。庙之上有飞石窟，两岸壁立，豁然中虚。相传飞于曲阳县，今尚有石突峙，故历代凡升登者，就祠于曲阳，以为亦岳灵所寓也。然岁之春，走千里之民，来焚香于庙下，有祷辄应，赫昭于四方。如此，岂但护松柏然哉!余遂题名于悬崖，笔诗于碑及新庙之厅上。

又数十步许，为聚仙台。台上有石坪，于是振衣绝顶而放览焉。东则渔阳、上谷，西则大同以南奔峰来趋，北尽浑源、云中之景，南目五台隐隐在三百里外，而翠屏、五峰、画锦、封龙诸山皆俯首伏脊于其下，因想有虞君臣会朝之事，不觉怆然。又忆在京都时，尝梦登高山眺远，今灼灼与梦无异，故知兹游非偶然者。
赵德麟饯饮湖上舟中对月
苏轼（宋代）

老守惜春意，主人留客情。
官馀闲日月，湖上好清明。
新火发茶乳，温风散粥饧。
酒阑红杏暗，日落大堤平。
清夜除灯坐，孤舟擘岸撑。
逮君帻未堕，对此月犹横。
与汝翔池头清坐
丘葵（宋代）

主人发兴在林泉，故凿方池翠竹边。
波动日光翻素壁，水涵云影倒青天。
蛙浮成字出复出，凫没有纹圆又圆。
却意盘翁初到此，共看杨柳碧丝悬。
舟中杂纪十首 其七
王冕（元代）

九日今朝是，凄凄多朔风。黄叶浑未落，乌柏最先红。

对景情何已，怀人梦不通。稻粱今岁薄，无奈北征鸿。
余弃官累年刘元弼作诗见勉次韵奉谢
王庭圭（宋代）

我生寡结交，论议谁与质。愤气不可蟠，龙蛇走郁律。

少年学奇字，费力弄纸笔。不读五千卷，亦慕入此室。

腰间插櫑具，谈兵尤纵逸。时方用巨人，顾我何品秩。

往年承平久，出师无纪律。群盗尚纵横，岂但开边失。

皇威振海岱，戈甲耀霜日。自可扫欃枪，掩耳惊雷疾。

故人起闾巷，宿昔登近密。声焰动四方，风云生咤叱。

犬羊犹烂漫，氛气何时毕。感公赠以言，欲往非俦匹。

此事恐不免，高卧安敢必。
颂石头和尚草庵歌
释印肃（宋代）

玉殿琼楼未为对，引慈众生增渴爱。
放出沩山水牯牛，荧荧露地难遮盖。
西斋小饮赠别陜州冲卿学士
欧阳修（宋代）

今日胡不乐，众宾会高堂。坐中瀛洲客，新佩太守章。

岂无芳樽酒，笑语共一觞。亦有嘉菊丛，新苞弄微黄。

所嗟时易晚，节物已凄凉。群鹭方盛集，离鸿独高翔。

山川正摇落，行李怯风霜。君子乐为政，朝廷须俊良。

归来紫微阁，遗爱在甘棠。
道州感兴
吕温（唐代）

当代知文字，先皇记姓名。七年天下立，万里海西行。

苦节终难辨，劳生竟自轻。今朝流落处，啸水绕孤城。
次韵李举之风雨中书事四绝句 其三
洪适（宋代）

怒号通夕搅空虚，好梦那能到玉除。枕上泰然无一念，只愁雨滴架中书。
黎丞命饮辞之以诗
徐鹿卿（宋代）

湛泉问讯十分春，安得支筇踵后尘。不是稽山无贺老，定应坐客畏陈遵。

凫飞渤岛姑容我，马系堂阶解笑人。重约焦坑新茗熟，一瓯相对话情亲。
德山闻长嫂去世恸念伯修感而有作 其一
袁宏道（明代）

未亡亡去竟何悲，肠断坡公即世时。今日德山峰顶上，吞声重作哭兄诗。
又五首 其三
杨亿（宋代）

轩游云杳杳，舜孝日蒸蒸。椒壁还生沴，铜台亦罢登。

亲桑宁复见，尝药遂无徵。拱木玄堂闵，凄凉烟雾凝。
登寿沙楼和抑斋韵 其二
李曾伯（宋代）

白鹭洲边多古寺，翠微阴里尽人烟。当时曾对掀髯笑，今问老龙何处眠。
响山阁
释居简（宋代）

有耳诬墙壁，无声谤瑟琴。一机才破敌，何处弗知音。

澹墨微茫古，哀丝夭阏沈。天风号万籁，终始不曾瘖。
游庐山佛手岩雪霁望南山
周必大（宋代）

十日顽阴不见山，山中一夜雪封庵。
伊予的有寻山分，日照北窗云在南。
初夏二首 其二
朱淑真（宋代）

冰蚕欲茧二桑阴，粉箨彫风曲径深。长日渐成微暑意，喜看楼影浸波心。
宫词 其二十三
赵佶（宋代）

石榴繁翠渐盈枝，正是新和首夏时。宫女日长无一事，双英较胜卜心期。
追拟玄真子渔歌
赵处澹（宋代）

雨晴山色静堆蓝，桥外人家分两三。
缘岸北，远溪南，
片片闲云趁落帆。
莫春山家二首 其二
麻九畴（金朝）

语阑壮气欲消磨，奈此青灯永夜何。壁上取琴弹一曲，不知天外落银河。
杂诗 其一
盖方泌（清代）

素位行吾愿，富贵宁可期。世有要路津，比肩走奔随。

一旦致披要，群小更诋訾。势在则交合，时去则情离。

速登者易颠，徐进者少危。岂惟关人事，天道恒如兹。

思之已烂热，热官未可为。
夏夜
陆游（宋代）

夏夜忽已半，东冈月初生。
起行遶庭树，爱此露滴声。
漂流忆安卧，局促念遐征。
幽怀谁晤语，华觞还自倾。
八十吟十绝
刘克庄（宋代）

纵心以后决求归，曰耄之年永息机。
蔬食不消人祝饐，布裘安用妾熏衣。
楼中月夜
韦应物（唐代）

端令倚悬槛，长望抱沉忧。宁知故园月，今夕在兹楼。

衰莲送馀馥，华露湛新秋。坐见苍林变，清辉怆已休。
答张学士西湖即席
宋祁（宋代）

胜地纡佳客，高秋会赏心。
返霞延落照，馀岫补疏林。
捉麈谈方熟，持螯酒屡斟。
无烦命丝竹，擿句是清音。
送寺丞韩君守新安
方岳（宋代）

吾州可但佳山水，薰沐诗书自不同。
牧守曾留今相国，郡人况不我文公。
诸贤雅欲相俎豆，一念底须多缿筒。
三十六峰吟更笔，只将无事过年丰。
至日记见简辅汉卿二首
敖陶孙（宋代）

枕上吟哦安意好，新诗自觉鬼神扶。
遥传旧岁无多子，皆试新衣是早图。
天下自须胡伯始，江东只在管夷吾。
乡山此际当治麦，误矣为文傚两都。
记梦
陆游（宋代）

梦里都忘困晚途，纵横草疏论迁都。
不知尽挽银河水，洗得平生习气无？
献甫过
梅尧臣（宋代）

几树桃花夹竹开，阮家闾巷长春苔。
启扉索马送客出，忽觉青红入眼来。
何子应少卿作金华书院要老夫赋诗因成长句一首
汪藻（宋代）

词林根柢须人品，四海声名谁藉甚。金华真是第一流，好泛扁藉著宫锦。

向来奋舌动天意，不怕惠文霜凛凛。忽然飘落九疑山，坐对秋风行两稔。

手栽岩桂友群石，收拾清香供燕寝。笑随蛮俗且南冠，忍说乡关犹左衽。

人间何事非戏剧，鹤有乘轩蛙给廪。功名入手谈笑间，谁谓收之如拾沈。

况君风骨未渠艾，意气文章天所禀。我今头白奚所为，柏树谁知问从谂。

虽云百里间何阔，同在邯郸一羁枕。遥知袖手正书空，读罢离骚还痛饮。
感忠雅九章
霍韬（明代）

兀兀者木，胡然再华。彼木则华，岂伊瑞邦家。邦家孕贤，节脩且姱。

忠贤脩姱，明运亨嘉。

忠贤降灵，有占斯石。忠贤之心，匪也斯席。忠贤之心，遑遑皇国。

朝昏翼翼，衷冲翼翼。

忠贤之心，如柏斯茜。彼柏之茜，固趾石贞。匪霜雨变，忠贤之心。

如柏之贞，匪霜雨变。

粤昔婺源，有石其翳。石如镜如，霞霾其蔽。粤闻自昔，隋唐之际。

有汪先公，保邦之勚。世德绳艺，汪德绳艺，是石之异。

忠贤之衷，与天地通。木枯而华，气天地通。石翳而晶，气天地通。

天地感通，贤之衷忠。

忠衷之积，应运而亨。运也匪值，蕴也山灵。应运时乘，风声楞楞。

风声楞楞，天下和平。

楞楞风声，九天其迈。如彼鸿毛，翳天之外。如彼先公，曾唐之赉。

唐室之赉，天地交泰。忠贤之心，绳绳匪懈，绳德匪懈。

受福是介，受福之介，孙子是赖。岂曰誉沽，旁訾以韰。

亦有流言，式予德戒。

予德衷式，徵之于情。于情之忒，于德之徵。如石衷润，其光斯澄。

如木衷和，其华斯嵘。显允君子，忠贤是绳。汪之先公，唐室令名。

显允君子，令名是绳，孙子是贞。忠衷，同治本作“衷忠”。
和帅座劝农三首
赵善括（宋代）

光风骀荡满春亭，岳麓云开九叠屏。
珍重元戎奉明诏，一犁膏雨晓痕青。
次韵谢魏公辅二首
方回（元代）

男儿初嗜学，如日晓行天。
意气无余子，诗书有夙缘。
果能知此道，深欲候吾船。
梦寐心常在，孤灯可不传。
秋日送黄仙裳南归
徐秉义（清代）

长安松下读书人，皂帽萧然迥出尘。暂傍香台寻胜侣，却乘秋水问归津。

诗传摩诘真如画，豪拟元龙未觉贫。犹记高楼吟啸处，十年迢递海陵春。
焦山寺鉴师临江轩
释宗泐（明代）

一峰如钜石，屹立江水中。宝刹蔚崇构，势与山争雄。

若人于此住，超然尘外踪。开轩当水面，下瞰冯夷宫。

鱼龙近几席，波涛荡襟胸。有时天宇净，倒影清若空。

燕坐观众有，起灭殊无穷。一念寂不动，㗳焉心境融。

焦先邈千载，遗丹射林红。浩歌倚阑夕，明月生海东。
次韵和永叔岁旦对雪见寄时某于上源驿典护契丹朝正使人日当归前一日始得此诗
刘敞（宋代）

朔风千里动高帘，雷起龙山昼拥檐。属国请缨谋巳拙，屠苏浇酒岁空添。

剪幡春事宜人日，破鉴归期见玉蟾。聊欲为君留薄具，𤐣蠡床酒水精盐。
马上重经旧游六言：丙寅三月京师赋
贺铸（宋代）

浅浅东流宛溪，当年罢酒分携。
认得桥边杨柳，春风几度鸦啼。
武陵晓泛
薛瑄（明代）

今朝风日好，来泛武陵溪。
碧水寒依岸，苍林远护堤。
沙光摇野马，人语散凫瑽。
二月桃花发，还应处处迷。
南乡子·李杜放诗豪
刘秉忠（元代）

李杜放诗豪。万丈晴虹吸海涛。六义不传风雅变，离骚。金玉无言价自高。春日对春醪。短咏长歌慰寂寥。幽鸟落来花里悟，从教。彩凤飘飘
书莫节妇王氏传后
谈缙（明代）

十年奉箕帚，甫笄生凤雏。雏羽未五色，良人竟先殂。

坚持冰蘖操，白首不忍渝。雏能终反哺，母愿久矣孚。

今往见良人，无惭有欢娱。万事浮埃泯，寸心明月孤。
依韵和希深新秋会东堂
梅尧臣（宋代）

何必水周堂，翛然万木凉。
朋簪兹共乐，节物自迎商。
巧笑承欢兹，新词度曲长。
骖鸾悲雾扇，泛蚁釂云浆。
并蔕榴房熟，连丛桂蕊香。
人初投辖醉，客甚掺檛狂。
鬓约寒鸦碧，衣轻舞蝶黄。
流波闲任注，错席岂依行。
亹亹谈宁倦，厌厌夜巿央。
良时诚可惜，清燕北无荒。
湖天即景 其一
唐桂芳（明代）

数株杨柳湖边寺，且系扁舟客莫催。万顷波光净如练，一双老鹤忽飞来。
寄陈仲山 其一
许景衡（宋代）

当年抱疾题新句，老岁支离已可嗟。官学半生浑似梦，尘埃两眼渐生花。

相从杖屦非无意，归去田园亦有涯。袛许刀圭振疲苶，与公白首醉流霞。
饯另郭帚斋游湘南
刘黻（宋代）

扁舟今日去，昨夜月添愁。
诗满湘波上，名高庾岭头。
友朋千载事，今古一般秋。
石鼓多遗刻，君能寄雁不。
虚谷
张炜（宋代）

虚室既生白，空谷亦传声。
山翁抱高标，借为虚谷名。
中有如带水，流出心源清。
我欲从之游，临风濯尘缨。
乙卯中秋初夜见月欲登楼而阴五鼓如永和镇省
周必大（宋代）

携壶拟欲上层楼，云掩冰轮且罢休。
谁料五更南栅路，却成邂逅好中秋。
拟咏贫士七首
方回（元代）

堂堂孔北海，不忧樽酒空。
一旦坐口语，老瞒不见容。
危行言未逊，难保明哲躬。
虞翻落日南，管宁老辽东。
事至于此极，岂愿飘孤蓬。
所以焦先者，愧处蜗庐中。
和德美韩吏部笋诗
张栻（宋代）

箨龙春雨后，得势类乘轩。
骤长宁嫌速，骈生讵厌烦。
错连非异族，苍老见玄孙。
色并蒲葵扇，香侵老瓦盆。
静依花影转，新带藓文昏。
外美看彪炳，中虚验晏温。
出栏俄竞秀，侵径恍孤骞。
颖脱锥囊见，森严武库存。
风回飘粉雾，龟拆露坤垠。
生理知无息，神功本不言。
牙筹谁数个，玉斧莫伤根。
错立环兵卫，周罗俨埋藩。
危岑遥寸露，睹浪忽惊奔。
劲节回青眼，齐观壮小园。
严凝难夺志，霡霂合知恩。
蛟鳄蟠深宅，牛羊隐半垣。
委蛇随户牖，撑拄动荃荪。
爱惜兹千亩，高低辨两番。
藐真应莫称，著谱欲重论。
岂止同苞茂，真成后嗣繁。
儿童防戏折，口腹谢空飧。
深夜共椽烛，清朝列戟门。
於菟真笔楗，季子屡髯掀。
北海虽频设，南山可尽髠。
深培资后赏，独倚莫消魂。
看取炎歊候，清阴荫午墩。
送宋中道太博倅广平
梅尧臣（宋代）

行役无冬春，车马无南北。
急若机上梭，离别肠自织。
其间走声机，昼夜不能息。
晚得二友生，胸蜺吐五色。
各思强禄仕，安肯坐仰食。
一之毛遂乡，一之太伯国。
岂无颖脱才，可迈古风力。
明当隔大河，去路指斗极。
谁念平原君，能於众中识。
颂古三十八首
释慧方（宋代）

狗子佛性无，宝剑出规模。
落在将军手，横按立当途。
挽所子美侍郎
孙应时（宋代）

荣禄连三纪，贤劳匝四方。
风烟鬓苍白，道路马玄黄。
不是论思晚，终然疾病妨。
谁书循吏传，处处有甘棠。
荅友人寄新茗
李群玉（唐代）

满火芳香碾曲尘，吴瓯湘水绿花新。愧君千里分滋味，寄与春风酒渴人。
送许兄还侍兼简广南监场二首
廖行之（宋代）

君家畴昔汝南龙，渊有骊珠自不穷。
黄卷乃翁廉取位，碧梧之子秀参空。
儒冠底误资身术，盐筴聊成富国功。
莫倚沃饶云近盬，图南九万看抟风。
丁未仲夏季弟海陵官舍家大人赏月作计恭次元
孙应符（宋代）

宾僚成雅集，夜月正清圆。
幸对芳樽满，兼逢乐事全。
哦诗追旧日，举盏望青天。
此会宜频讲，何妨祝寿延。
悲火葬
邓云霄（明代）

夜雨啼乌黯自怜，何人忍断蓼莪篇。肯将儿女千行泪，尽付郊原一片烟。

洞劫已甘投火宅，清凉无路到罗天。年年寒食清明节，徒向江边酹纸钱。
送陆有章分题得巽山
陈高（元代）

巽山如层台，积翠俯城郭。古木秀松槠，玄鸟隐楼阁。

雨散飞素云，风静语丹鹤。游人日跻攀，杖屦相绎络。

陆郎吴中来，雅志好丘壑。哦诗松间题，携酒石上酌。

我性亦爱山，方期结幽约。兹焉送子去，登陟惨不乐。

远别已伤怀，真境况寥落。伫立睇大江，孤舟入冥邈。
魏仲雪过餐冰斋遇雨
范景文（明代）

清风吹袂惹烟萝，正是冰厅许尔过。密坐深谭尘事少，新知细访隽人多。

酒间啜茗肠如浣，卷里题诗手自摩。当夏快来秋意爽，兼将凉雨快如何。
后渚置酒
陈叔达（唐代）

大渚初惊夜，中流沸鼓鼙。寒沙满曲浦，夕雾上邪溪。

岸广凫飞急，云深雁度低。严关犹未遂，此夕待晨鸡。
东汉高士咏十四首 其六 向长
张雨（元代）

贵诚不如贱，富诚不如贫。自无子平易，孰悟损益因。
上刘和州
刘过（宋代）

戟外梅花角有声，使君心与月华明。
郡当采石今冲要，船在乌江罢战争。
酒贱人家歌袴饮，地宽客子带刀耕。
太平官府无公事，见说香凝燕初兵。
绿阴啼鸟
林鸿（明代）

日上高林宿雨晴，绿阴深处一禽鸣。落红尘外偏多恨，远翠梢头更有情。

绣倦玉窗闻处巧，酒停芳席听来轻。繁弦急管空撩乱，白发梨园按未成。
黄昏步溪上见烟月可爱
张琦（明代）

明月在天烟在溪，烟中看月无光辉。
沙禽熟眠潮未响，野火历乱船初归。
天边杨柳谁家树，烟月相含不知数。
此时幽景记不真，莫是江南梦归路。
题金马碧鸡神祠
李石（宋代）

持节使者来自天，玉皇遣问金碧仙。
蜀山嵯峨九折外，琼楼绛阙迷风烟。
騑騑蹴踏长楸道，喔喔下鸣芝草田。
汉家一瑞恐难致，杀人自要身长年。
麒麟凤凰不知爱，仙物未忍随拘牵。
至今滇昆水含怒，怒迸海脉浮平川。
资中男子文章伯，执笔金銮殿中客。
碧鸡飞去却飞来，此地遂为金马宅。
丁祭
方岳（宋代）

紫薇花下玉丁东，夜午牵牛亦未中。
孔壁尚余金石奏，卷班翻过玉成宫。
自桃川至辰州绝句四十有二
赵蕃（宋代）

试手滩头水乱流，铁枪崖下晚维舟。
两阶舞羽方閒暇，何事兹名有佩牛。
春风四首
白玉蟾（宋代）

底事东风苦欲寒，不教诗客纵游观。
无端虚把秋千送，落尽梨花似雪图。
菩萨蛮（过吴江）
张表臣（宋代）

垂虹亭下扁舟住。松江烟雨长桥暮。白纻听吴歌。佳人泪脸波。

劝倾金凿落。莫作思家恶。绿鸭与鲈鱼。如何可寄书。
致政初归寄锦泉聂赞戎 其二
区元晋（明代）

客心如水日东倾，六载归来快此情。何许益州犹待梦，更烦他雨付新声。
七里香限芳字
熊学鹏（清代）

雪魄冰姿淡淡妆，送春时节弄芬芳。著花何止三回笑，惹袖犹芬半日香。

竟使青蝇垂翅避，不教昏瘴逐风狂。灵均莫漫悲兰茝，正色宜令幽谷藏。
书道童总管赠蔡霞外诗后
张雨（元代）

多病潜夫懒入城，旋营草阁看阴晴。竹宫桂馆花繁处，乞与霞仙烂熳行。
秋日有感 其二
黄裳（宋代）

几时能致买山钱，便好山中醉暮天。有物秋来长引梦，鲈鱼新到曲江边。
捧佛安名
释了惠（宋代）

名正字亦正，形端影亦端。呼来并诺去，驴屎杂栴檀。
蝶恋花 春寒
劳纺（清代）

懒上画楼楼独凭。春已三分，翻较残冬冷。柳困花慵浑未醒。

萧条闲却寻芳径。

香烬金炉销篆影。深护帘帏，尚觉东风劲。三两纸鸢吹不定。

一丝界破轻烟暝。
舟中见新月
成鹫（清代）

大江流■㶁，初月如悬弓。独坐鉴孤影，清光思不穷。

兼烟笼夜色，杂树摇秋风。回忆故山际，此心谁与同。
送仲坚汉臣二子过南涧归赋是诗
段成己（金朝）

蝼蚁浮生脱怒涛，一茆容膝尽逍遥。宦情更比诗情薄，日力聊凭酒力消。

心类候虫寒更切，鬓随霜叶病先凋。儿童失笑翁慵甚，送客今朝却过桥。
王昭君辞 其一
王弘诲（明代）

惊沙乱雪下阴山，憔悴胡天几日还。纵使君王怜念妾，归来应减旧红颜。
和杨花 其二
赵希逢（宋代）

禀受天香兼国色，一枝漏却春信息。断桥寂莫黄昏时，何人前村雪里归。

五出六出誇两样，只将一眼为识赏。相看如昨不世情，超然风度不与京。

有时冷浸月华白，不学寿阳点宫额。四时留得伴眼前，不妨长作陇头客。
唐多令（淮西总领蔡少卿范生日）
魏了翁（宋代）

人物盛乾淳，东嘉最得人。费江山、几许精神。我已后时犹遍识，君子子、又相亲。

秋入塞垣新。风寒上醉痕。万百般、倚靠苍旻。只愿诸贤长寿健，容老我、看闲身。
和刘端礼 其二
王庭圭（宋代）

白面书生铁作肝，风雨未动剑长闲。何时去斩匈奴首，直取西凉尽处山。
和杨公济钱塘西湖百题 其五十八 见山亭
郭祥正（宋代）

游子一凭栏，遍看湖上山。不须飞潟去，已在画屏间。
遥见美人采荷诗
刘孝绰（南北朝）

菱茎时绕钏，棹水或沾妆。不辞红袖湿，唯怜绿叶香。
送陈竹所帅越
余谦一（宋代）

留侯羽翼计危成，谁遣鸿飞避杳冥。
一女倚楹犹有识，不知柱后立何人。
汎锦池霞川呈张以道二首 其一
张镃（宋代）

夕风轻飏一池香，遥为荷花泛短航。俗子几曾贪韵胜，閒人嬴得放清狂。

幽栖野鹤林松黑，乱扑流萤水叶凉。会取渭川当日意，不将终老俟周王。
长子思訦赴江西庾幕
徐经孙（宋代）

三年永丰簿，两载半临川。纳满无多日，奇逢有二天。

临民须近厚，减价要重蠲。莫道违离远，常如在膝前。
闻香霞客保阳却寄
严遂成（清代）

秦关落叶最飘零，一片离声不可听。雁断清霜瓠子渎，莲沉细雨锦帆泾。

缘何未老偏多病，赖是无官得独醒。今夜月明吾入梦，瑶琴理罢水哉亭。
雷雪行二首
顾梦圭（明代）

群方水旱岁不虚，郡国正奈无仓储。
何人建议募输粟，只恐米来民半无。
天子亲耕后亲织，转见民间多菜色。
明堂清庙事且迟，一土一木民膏脂。
【仙吕】翠裙腰缠令
吕止庵（元代）

【翠裙腰】老来多病逢秋验，便觉嫩凉添，懒摇纨扇闲纹簟。卷朱帘，晚妆楼外月纤纤。
【金盏儿】更西风酽，微云敛。黄昏即渐，暑气消沛。阴晴乍闪，冰魂尚潜。指甲痕芽天生堑，双帘，又传宫样印眉尖。
【元和令】素娥公案严，牛女分缘俭。苍虬钩玉控雕檐，翠屏人半掩。彩鸾收镜入妆奁，霓裳谁再拈？
【赚尾】昂藏醉脸，桂香襟袖沾。花下心无慊，樽前兴未厌。钓银蟾，瑶台独占，立金梯长笑一掀髯。
蜀人宋衍蚤孤母去力学取科第遂获见母盖自蜀至许六千馀里声迹不至逾二十年感叹兹事以送其归
苏过（宋代）

绿槐染衣芦作鞭，朝骑骏马下九天。人为君荣君未喜，我家剑南亲万里。

四岁儿啼母不知，肺肝欲裂悲语谁。不如读书期有立，可以藉手荣吾慈。

白云怅望天一方，颍水之北嵩之阳。君王一日亲试策，阿兰不愿尚书郎。

里门下马人争看，对泣相持行路叹。版舆归侍锦江头，戏彩重偿龀与丱。
水调歌头
程大昌（宋代）

尝思之，苕霅水清可鉴，邑屋之影入焉。而甍栋丹垩，悉能透现本象，有如水玉。故善为言者，得以裒撮其美而曰：此其宫盖水晶为之，如骚人之谓宝阙珠宫，下其类也。则岂容一地独擅此名也。兹承词见及，无以为报，辄取此意，稍加隐括，用来况水调歌头为腔，辄以奉呈。若遂有取，可补地志之阙，不但持杯一笑也。

绿净贯闤阓，夹岸是楼台。楼台分影倒卧，千丈郁崔嵬。此是化人奇变，能使山巅水底，对出两蓬莱。溪浒有仙观，苕霅信佳哉。

水晶宫，谁著语，半嘲诙。世闲那有，如许磊砢栋梁材。每遇天容全碧，仍更苹风不动，相与夜深来。饮子以明月，净洗旧尘埃。
荷华媚·荷花
苏轼（宋代）

霞苞电荷碧。天然地、别是风流标格。重重青盖下，千娇照水，好标标白白。
每怅望、明月清风夜，甚低迷不语，娇邪无力。终须放、船儿去，清香深处住，看伊颜色。
句
徐铉（宋代）

一夜黄星照官渡，本初何面见田丰。
杂兴
胡仲弓（宋代）

苏堤拍拍水平湖，谁信田间苗欲枯。
路上行人方苦热，山中七月已围炉。
水调歌头 读书岩
廉希宪（元代）

杜陵佳丽地，千古尽英游。云烟去天尺五，绣阁倚朱楼。

碧草荒岩五亩，翠霭丹崖百尺，宇宙为吾留。读书名始起，万古入冥搜。

凤池崇，金谷树，一浮鸥。彭殇尔能何许，也欲接余眸。

唤起终南灵与，商略昔时名物，谁劣复谁优。白鹿庐山梦，颉颃天地秋。
小游仙诗九十八首 其九十七
曹唐（唐代）

海上风来吹杏枝，昆崙山上看花时。红龙锦襜黄金勒，不是元君不得骑。
诸朋好郊饯作
姚旅（明代）

平生不喜饮，今日醉尊前。
别意无浓澹，临歧共黯然。
草头鱼子雨，花外鹧鸪天。
莫道辞家苦，难消是此筵。
吴部院使人问疾医来既辞谢自讶二首 其一
陶益（明代）

上客姓名临草莽，山人贫薄款蔬筵。烟霞痼疾知难疗，任说南华第几篇。
游长安诸寺联句。宣阳坊静域寺。三阶院联句
段成式（唐代）

密密助堂堂，隋人歌檿桑。双弧摧孔雀，一矢陨贪狼。 ——段成式

百步望云立，九规看月张。获蛟徒破浪，中乙漫如墙。 ——张希复

还似贯金鼓，更疑穿石梁。因添挽河力，为灭射天狂。 ——段成式

绝艺却南牧，英声来鬼方。丽龟何足敌，殪豕未为长。 ——郑符

龙臂胜猿臂，星芒超箭芒。虚夸绝高鸟，垂拱议明堂。 ——段成式
送刘户部督饷湖广·其五
李攀龙（明代）

锦帆南入楚云重，江上遥看衡岳峰。
落日苍茫秋不断，青天七十二芙蓉。
伯夷诗
强至（宋代）

昔纣为不道，毒心无生灵。
四海如在鼎，谁能救将烹。
周武从天人，戎衣举仁兵。
伯夷独何为，乃谏不听行。
纣徒久厌主，一朝倒戈迎。
天下既宗周，大册书武成。
夷义愈为耻，宁死弗苟生。
周粟恶不食，双目且饿瞑。
纣无王者实，徒有王者名。
虽曰臣伐君，纣德匹夫轻。
吁夷岂不知，意在销奸萌。
九日同萧韩坡田雨来集程二如园亭 其二
冯廷櫆（清代）

竹几松屏六尺床，风帘不卷一亭香。窗含暮色成深碧，菊对衰颜是浅黄。

莫向杯中问贤圣，祇堪棋里较低昂。何人秀句争传唱，二老风流果擅场。
出关
方岳（宋代）

江雨正冥冥，江鸥聚晚汀。
云深城阙丽，潮落海门青。
宇宙双蓬鬓，江湖几驿亭。
不须关卒逻，吾亦厌铜腥。
九月二十四日陪少蕴左辖饮朱氏林亭以朱行中寄其弟诗为韵席上同赋
葛胜仲（宋代）

萧晨天宇澄，云物扫氛霿。寒飙振飞藿，策策商声中。

官散无町畦，出若孤云纵。仰怀山中相，隐居邻二仲。

驾言访精舍，连日食指动。午坐烹茶龙，夜饮烧烛凤。

殷勤数啖我，省烦惭闵贡。美哉澄空堤，松竹锁岩洞。

怪石初平留，嘉树橐驼种。山水有清音，招隐诗可诵。

初如叩清角，乍若听幽弄。窥临已不恶，况乃陪营从。

清谈木霏屑，圆机盘走汞。清寒逼吟魄，不起梨云梦。

半生了官事，今假幸少空。坐有第一流，不饮宜自讼。

人生行乐耳，急若奉漏瓮。东山恐不免，衮职行登用。

槎通天衢升，茅茹诸贤共。惟有数奇人，辛苦仍耘葑。
雨小人相凌
王洋（宋代）

负担相随笑同，不分强习弱便相攻。
若无三尺齐民律，旷野何人是长雄。
墨萱图·其一
王冕（元代）

灿灿萱草花，罗生北堂下。
南风吹其心，摇摇为谁吐？
慈母倚门情，游子行路苦。
甘旨日以疏，音问日以阻。
举头望云林，愧听慧鸟语。
山楼枕上
吴潜（宋代）

山近寒偏早，愁多梦不浓。
雅啼半夜月，鹤唳五更风。
晓接残灯里，吟成落叶中。
尘埃今已厌，懒听上方钟。
青青河边草篇
傅玄（魏晋）

青青河边草，悠悠万里道。划生在春时，远道还有期。

春至草不生，期尽欢无声。感物怀思心，梦想发中情。

梦君如鸳鸯，比翼云间翔。既觉寂无见，旷如参与商。

梦君结同心，比翼游北林。既觉寂无见，旷如商与参。

河洛自用固，不如中岳安。回流不及返，浮云往自还。

悲风动思心，悠悠谁知者。悬景无停居，忽如驰驷马。

倾耳怀音响，转目泪双堕。生存无会期，要君黄泉下。
秋晚杂书三十首
方回（元代）

昔闻有烈士，哀歌缺唾壶。
衰暮心不已，徇名殆忘躯。
我老讵复尔，一壑不愿余。
外物百无嗜，惟喜读我书。
空樽已绝沥，寒庖仅微蔬。
儿啼得非馁，尘编聊自娱。
弊庐匪无山，犹兹寄城隅。
车马不至处，愿言迁林居。
伤始平李少府正己
褚亮（唐代）

劳息本相循，悲欢理自均。谁能免玄夜，惜尔正青春。

迈德惟家免，生才谅国珍。高文缀翡翠，茂学掩麒麟。

述作纷无已，言谈妙入神。断肠虽累月，分手未盈旬。

辅嗣俄长往，颜生即短辰。声华满昭代，形影委穷尘。

禅草回中使，生刍引吊宾。同游秘府日，方驾直城闉。

并拜黄图右，分曹清渭滨。风期嵇吕好，存殁范张亲。

虚座怜王述，遗篇恸景纯。精灵与毫翰，千祀寿何人。
寄南屏师
沈辽（宋代）

庭柳日衰落，已听暮蝉吟。吾州西郭外，谁感故人心。

卧病观元化，悠悠信难谌。不为物所迁，固知幽趣深。

情来念不浅，道丧理亦沉。相望五千里，江汉水涔涔。

神游不可到，短梦安能寻。不如东归翼，华发满瑶簪。
墨
邓熛（宋代）

一寸龙香一寸金，仙家传药不传心。
香来莫作寻常看，千载文光翰苑林。
新秋
思柏（清代）

气爽凉初至，更阑暑渐清。秋窗闻雁早，梧叶随风轻。

野静蛩相语，天高月自明。烦蒸从此涤，披卷惬幽情。
挽李太监二首
周密（宋代）

人间五福最难全，寿考康宁八十年。贺监酒船空鉴曲，赞皇吟屋冷平泉。

庭前玉树呈三秀，架上香芸续□□。生死哀荣无一恨，御风归作玉楼仙。
题倪云林竹 其六
徐贲（元代）

不见高人倪幼霞，流传遗墨尚清华。凤毛零落湘江水，春雨新梢整复斜。
对酒
陆游（宋代）

识字记姓名，击剑一人敌，孙吴相斫书，了解亦何益。
不如黄金罍，澰潋春波碧，欣然对之笑，未饮愁已释。
白头生黑丝，苍颜桃李色。
金丹空九转，正恐无此力。
朝饮绩五斗，暮饮髡一石。
寄谢采芝翁，无为老青壁。
观雪
郑思肖（宋代）

吾独爱观雪，心与雪同色。清兴匝空朗，或语或时默。

李白有狂才，飞笔写无极。惊倒天上人，世间晓不得。
寄巡铺温■
邹浩（宋代）

几日长亭复短亭，霜梅夹路喜相迎。风光总属君家管，霁色偏随马足生。

老酒盈杯谁款曲，少陵佳句谩分明。回头安福前山晓，八桂苍苍无限情。
春日杂咏
高珩（明代）

青山如黛远村东，嫩绿长溪柳絮风。
鸟雀不知郊野好，穿花翻恋小庭中。
送王提举赴淮东七首 其三
吕本中（宋代）

随行万卷书，既足以自娱。因知君所乐，不在使者车。
送宗上人归南泉
释德洪（宋代）

灯外佳眠试冷斋，欲成归梦暗惊回。一轩秋色侵衣重，半夜波声拍枕来。

江国潮平人独令，海山家在意徘徊。倚藤明日秦淮上，看子风帆十幅开。
和李璧山 其四
黄衷（明代）

草际轻蛙旅发声，较量花信逐时更。采芝一岁惟三秀，听乐千回无六茎。

春昼融融攲枕永，野泉脉脉入厨清。白头心迹还诗语，不独啼莺念友生。
谢人惠油炭
杨冠卿（宋代）

青藜照天禄，宝炬分金莲。
荣遇不可期，膏火徒自煎。
檠短无余不，囊空无留钱。
一灯假邻壁，三冬废尘编。
残膏许沾丐，继晷欣穷年。
行吟
周弼（宋代）

独行沙岸不相携，准拟沿溪更渡溪。
药蔓交加虫上下，柳花撩乱蝶高低。
杖头晓伴春云石，屐齿晴翻夜雨泥。
诗就随山为人写，等闲抽尽锦中题。
读李翰林诗
方一夔（宋代）

喜诗如喜酒，举世流馋涎。问酒有何好，妙处竟不传。

古人日已远，绝响三百篇。后来谁措手，讽咏皆陈编。

自从骚选起，众作同虫蝉。宪章日沦丧，变灭成飞烟。

翰林非世人，金晶应星躔。手弄玉帝旂，堕作诗酒仙。

行迹老屐齿，侠气馀龙泉。淋漓洒醉墨，妙语穷真筌。

信手拈斧斤，一挥中方圆。彼哉夸夺子，骇汗莫敢肩。

玉堂不能留，飘落南海边。从此誇汗漫，一往五百年。

生平尚丘壑，梦想岷峨巅。惭君赠醉侯，我饮不滴涓。

我诗如我饮，抚顶期相怜。莫乞飞霞佩，学举白玉盘。
感事六言
陆游（宋代）

黑犊养来纯白，睡蛇死後安眠。
但有漉篱可卖，不妨到处随缘。
坠壁岭
释文珦（宋代）

石径随山转，迢迢十里余。
险曾称地壁，高合号天衢。
老树因风折，新畲趁雨锄。
层巅人不到，异鸟自相呼。
送雷司法于发秤提结局一首
刘克庄（宋代）

吏奉新书多刻峭，君于此事极忠勤。
告缗鲜有丽三尺，投劾不忠宽一分。
重币稍权周旧法，大搜安用汉深文。
先民最善言阴德，莫要人忠耳自闻。
宏智禅师真赞
陆游（宋代）

死诸葛走生仲達，死姚崇賣生张说。
看渠临了一著子，诸方倒退三十里。
将至丹阳寄表民
王安石（宋代）

晓马骎骎路阻脩，春风漠漠上衣裘。三年衔恤空馀息，一日忘形愿少留。

末路悲欢随俯仰，此生身世信沉浮。寄声德操家人道，炊黍吾今且暂休。
春夜与吴山人饮穆前江宅招妓弹琵琶不至
卢楠（明代）

我昔弄月沅湘浦，灵妃飘风鬼洒雨。遥看江上数峰青，宝瑟如洒心更苦。

春风小落前江家，高开玉烛烧残花。青蛾何处不相待，北堂一曲空琵琶。

琵琶声已歇，空馀胡地月。黄云塞前水北流，霜风夜啸猿沉秋。

古来蝉鬓已寂寞，何令此夕独生愁。不如与君饮美酒，披襟一笑轻王侯。
龙游八景·断岸浮梁
郑得彝（宋代）

轻舠簇簇水溶溶，影落空江万丈虹。
溱洧更无人病涉，浮梁千载纪成功。
同邑侯王山长过塔山 其二
陈守镔（明代）

兜舆穿诘曲，隐隐逗蓬门。篱落市烟接，荒堆冢屋存。

环陴惟野戍，抱日只孤村。顾盼前山近，松风入耳喧。
望岳亭为王生作时其父戍云中 其一
边贡（明代）

东岳名高四海间，此山之外更无山。何时倚杖青云上，与尔朝登复暮攀。
偈颂一百零二首
释绍昙（宋代）

拘尸罗城，娑罗双树。
死款难翻，贼身全露。
引得波旬。丛然笑舞。
后代儿孙口似椎，有屈谁伸诉，
山花点滴啼红雨。
题山水小景画
刘崧（元代）

林下高人不可期，支筇野服澹相宜。偶然坐石忘归去，正是前山云起时。
泛氵殿曈山湖
屠隆（明代）

扁舟凌紫氛，萧洒绝人群。
浦暗遥吞树，湖空不碍云。
浪推沙鸟出，风挟寺钟闻。
故有沧洲癖，徘徊眷夕曛。
夏日园亭七首 其四
郑学醇（明代）

莫买黄金铸子期，素琴三尺久无丝。静观物理成幽趣，嘒嘒玄蝉绿树枝。
再次韵酬中孚时新卜筑优游洞中 其四
童冀（明代）

黄金不解化丹砂，青镜时能点鬓华。旧读春秋演繁露，近餐日月咽晨霞。

硬黄小字临章草，太白深杯对菊花。好约安期羡门子，秋风海上觅星槎。
秋夜对月
姚学塽（清代）

旅思畏秋深，幽怀便夜静。挂空得佳月，照此无尘境。

露草浮寒光，风林簸疏影。一声烟外钟，坐觉衣裳冷。
越州道中杂诗十三首 其八
陈渊（宋代）

渊明已黄壤，诗语馀奇趣。我行田野间，举目辄相遇。

谁云古人远，正是无来去。展卷味其言，即今果何处。
赋婺州之录参厅明远楼为李中甫董奇卿作也
姜特立（宋代）

脚蹴南楼咫尺间，手摩八咏境全悭。
东西合抱两溪水，远近平分千里山。
但见孤鸿渺天际，更无野马隘人寰。
一时从事先名实，岂有能诬雀鼠奸。
赠刘状元代祀舜帝便道故乡展焚黄礼
韩雍（明代）

远将玉帛祀先皇，秋雁寒云满路香。白发喜归梁颢第，锦衣荣路魏公乡。

书衔彩凤光松梓，梦绕飞龙在庙堂。忧国忧民丈夫事，回轩莫待菊花黄。
题天宁寺海月亭
白玉蟾（宋代）

昼潮夜汐大江东，江上东南宝刹雄。
饭了从容陪海月，禅余宴寂享松风。
主宾无间诸尘净，心目相忘万象空。
橙熟手香吟笔滑，余情渺在夕阳中。
和吴仲庶游碑楼大慈二寺
范纯仁（宋代）

锦城寒食最繁华，游骑翩翩杂钿车。烟染翠行环郭柳，波摇红影隔江花。

长年已觉春如梦，远客唯应醉是家。回首乡关行乐地，风光正好路岐赊。
四和
刘克庄（宋代）

汉末名臣推北海，邺中才子逊东阿。
老勤未辍吾伊读，烂醉时东尔汝歌。
一滴何妨卢行少，五车安重惠施多。
客来问话巴巴说，君不回头可奈何。
次危大参韵送相德谦之台州别驾
虞堪（明代）

一上沧溟万里船，便朝金阙九重天。远臣艰棘曾身践，圣主哀怜有旨传。

别驾之官台宿近，长安举首日华边。故人珍重文章在，报政行看不负贤。
人事
徐夤（唐代）

人事飘如一炷烟，且须求佛与求仙。丰年甲子春无雨，

良夜庚申夏足眠。颜氏岂嫌瓢里饮，孟光非取镜中妍。

平生生计何为者，三径苍苔十亩田。
午日承惺堂曾年伯招同智上人张少益泛舟步季玉韵赋谢
邝思诰（明代）

蒲艾迎嘉节，葵榴向午天。感时堪赋赏，对景合流连。

冻雨围山带，南潮没阪田。雄心随竞渡，雅意寄芳筵。

畅矣湘灵瑟，兼之怀水仙。朱符驱虐暑，彩缕系长年。

宝筏推先济，星轺讶早悬。非嫌朝市味，为忆越中鲜。

勇退看回棹，临波叹逝川。岂因人解脱，不受俗牵缠。

故旧论交谊，高僧结净缘。且听歌水调，莫问续骚篇。

海色哉生月，江容晚簇烟。独醒吾岂敢，归兴共陶然。
赠淮阳中丞王公子虞入户部六绝 其三
王世贞（明代）

吴侬赛社乞年丰，更有丰年喜报侬。吴郡旧时贤太守，玺书新入大司农。
雨过行视舍北菜圃因望北村久之二首 其一
陆游（宋代）

蔬畦蹑屐惬幽情，检校园丁日有程。得雨尚悭须灌溉，我来时听桔槔声。
偈
释普交（宋代）

黄面老，佛法付王臣。林下无情客，官差逼杀人。
由京买航还武康夜泊中途因醉晓还邑中摭实有
董嗣杲（宋代）

上船且偃卧，月出揽衣起。
周览郊原旷，肆毒暑未已。
河汉水色净，身寄图画里。
幽情苦跋涉，未克安所止。
忆荡西湖舟，白莲弄清泚。
歌声透夜响，钜丽瀛蓬比。
景绝四无人，风摇六桥水。
今如梦中觉，乍离官河觜。
板桥馀店灯，酒旗三尺纸。
狂来发兴深，野航暂时舣。
崖凉胜埋篷，独信桥阑倚。
倏然想归程，便迟二十里。
醉眼忘离津，风顺差可喜。
入邑日已高，不掩罍之耻。
因感孤生浮，若此能几耳。
长沙元门寺张璪员外壁画
李群玉（唐代）

片石长松倚素楹，翛然云壑见高情。

世人只爱凡花鸟，无处不知梁广名。
咸淳龙飞大魁之归卿大夫以某兄弟有一日之长
刘克庄（宋代）

倾城迎侯锦归忙，儿女鲜衣妓晓妆。
龙首榜来春满郡，鸡栖车晓久还乡。
团司局结慈恩寺，一炬灯传旧弼坊。
莫作寻常先辈看，淳熙相府甲科郎。
送呈子明知阆州
袁说友（宋代）

圣主方勤西顾忧，大朝临遣遴贤侯。
兰香昔在潜郎地，符竹今分古阆州。
蜀道难时虽万里，汉川佳处正三秋。
莫嗟身落江湖远，魏阙尽存记子牟。
醉花台坐月听东邻美人吹箫 其一
伍瑞隆（明代）

青山隐映翠云遥，清夜高台坐寂寥。何处碧桃深院里，月明风送紫鸾箫。
卜算子慢·江枫渐老
柳永（宋代）

江枫渐老，汀蕙半凋，满目败红衰翠。楚客登临，正是暮秋天气。引疏砧、断续残阳里。对晚景、伤怀念远，新愁旧恨相继。
脉脉人千里。念两处风情，万重烟水。雨歇天高，望断翠峰十二。侭无言、谁会凭高意。纵写得、离肠万种，奈归云谁寄。
燕子楼
陈荐（明代）

仆射新阡狐兔游，侍儿犹住水边楼。
风清玉簟慵欹枕，月好珠帘懒上钩。
寒梦觉来沧海阔，新诗吟罢紫兰秋。
乐天才思如春雨，断送残花一夕休。
送僧归护国寺
王化基（宋代）

振锡诣华京，频频答龙灵。
玉阶前见佛，金口内开经。
论道穷幽赜，深玄极杳冥。
褒崇恩烂熳，教化语丁宁。
传和心中印，镌为坐右铭。
云飞来北阙，鹤梦去东冥。
鼓棹辞梁苑，扬帆过洞庭。
到山开御札，鸾凤满岩扃。
送省己上人归太原
周贺（唐代）

惜别听边漏，窗灯落烬重。寒僧回绝塞，夕雪下穷冬。

出定闻残角，休兵见坏锋。何年更来此，老却倚阶松。
早春山居寄城中知己
姚合（唐代）

阳和潜发荡寒阴，便使川原景象深。入户风泉声沥沥，

当轩云岫影沉沉。残云带雨轻飘雪，嫩柳含烟小绽金。

虽有眼前诗酒兴，邀游争得称闲心。
金缕曲 次和豁轩
林朝崧（清代）

酒解消愁否？便千杯也浇不散，茧丝心绪。绣阁春寒无人问，尽日片风丝雨，噤瘁得花心难吐。

十里石家新锦幛，让后庭玉树深深护。莺有恨，燕无语。

萧郎隔断侯门路，梦随风化为蝴蝶，归飞旧处。春去春来人事改，正叹园林非故。

忽唤醒城头画鼓，离恨转深何处写？对影儿独向残灯诉。

云鬓乱，起来暮。
寄答汝州王仲仪待制
蔡襄（宋代）

汝水闽山道路长，行邮时复寄新章。
谏垣笑别三年近，病枕魂飞万里强。
烈火未应焚玉石，埋轮曾是问豺狼。
主恩未报头生白，羞见龙泉百鍊钢。
感事
钮琇（清代）

赭服南冠两鬓华，却携妻子系天涯。春风客泪河桥柳，夜月乡天驿路笳。

恸哭范滂犹有母，飘零张俭已无家。只今知己多豪侠，空忆当时广柳车。
秦皇庙
林弼（明代）

往事悠悠逐海波，荒祠寂寂寄岩阿。三神山下仙舟远，万里城边战骨多。

东鲁尚存周礼乐，西秦空壮汉山河。早知二世能移祚，崖石书功不用磨。
和子年八兄读唐书感事 其一
鲍瑞骏（清代）

吹角城头变徵声，艨艟海上剧纵横。天留往岁吞吴恨，势迫贤王许越成。

请地欲营三窟狡，登坛畴令一军惊。仓皇自趣潼关战，遂使豺狼到两京。
暗香
龚自珍（清代）

一帆冷雨，有吴宫秋柳，留客小住。笛里逢人，仙样风神画中语。

住是瑶华公子，从未识、露花风絮。但深情、一往如潮，愁绝不能赋。

花雾。障眉妩。更明烛画桥，催打官鼓。琐窗朱户。一夜乌篷梦飞去。

何日量珠愿了，月底共、商量箫谱。持半臂、亲也来，忍寒对汝。
挽胡信芳上舍二首 其一
王圭（唐代）

濠上初相得，竹林曾共游。清文三峡水，爽气九华秋。

世已从新学，人谁与此流。遗芳端不朽，未信盖棺休。
平甫归饮
王安石（宋代）

无田士相吊，亦以废燕乐。
我官虽在朝，得饮乃不数。
诗书向墙户，宾至无杯杓。
空取上古言，酬之等糟粕。
有如扬子云，岁晚天禄阁。
但无载酒人，识字真未博。
叔兮归自东，一笑堂上酌。
绪余不及客，儿女聊相酢。
高谈非世欢，自慰亦不恶。
寄言繁华子，此趣由来各。
台湾八咏
张琮（宋代）

一亭春色已难并，况有涛飞四壁声。辘辘音从空外渡，涓涓酒向座中倾。

倾谈尽是烟波叟，折屐何妨草木兵。洗耳听来能破睡，恍疑天籁不时鸣。
送王茂成归括苍 其二
欧大任（明代）

今日中原客，秋风送汝还。五噫辞汉主，一骑出秦关。

醉眼功名际，浮云去住间。黄精归可斸，且看浙西山。
从三舅氏携儿侄游向园分韵得买字
廖行之（宋代）

廛居远嚣尘，市隐渺湖海。
闲窗理书卷，乐事供戏彩。
萧然万虑忘，恬尔四时改。
青山满郊园，未省费钱买。
客来笑迂拙，我乃厌机械。
今朝起遨游，欢意与天会。
光风挟霁月，璇宇扫氛霭。
兹游发吾舅，从恿及流辈。
扁舟凌湘波，步屧更东迈。
名园展良觌，珍赏皆胜概。
松筠矗高节，花草足芳佩。
化工自无私，物理欣有待。
从渠春烂熳，壮我胸磊磈。
招邀坐莓苔，取次列鲑菜。
真成脱边幅，底用见奇怪。
酒阑发深省，事往忆初载。
经营赋归田，想像古贤宰。
骑箕久汗漫，种木今猥大。
安能耽燕翫，颇复念兴废。
信美非吾庐，高兴忽天外，
归来且长哦，它时续诗话。
发潭州
赵蕃（宋代）

人言天宇澄，政好行远道。
秋阳既已后，朔风尚兹早。
那知羁旅既，宁有佳怀抱。
鬻田就远宦，廪薄不得饱。
故乡虽难归，成里生且老。
及今翻滞留，悠邈不能到。
客中更作客，此意将谁告。
妻儿重相别，更语各善保。
蛩鸣幽砌苔，马齕荒原草。
深羡田中人，春禾复囷藁。
祝英台（晚春）
程垓（宋代）

坠红轻，浓绿润，深院又春晚。睡起厌厌，无语小妆懒。可堪三月风光，五更魂梦，又都被、杜鹃催攒。

怎消遣。人道愁与春归，春归愁未断。闲倚银屏，羞怕泪痕满。断肠沈水重熏，瑶琴闲理，奈依旧、夜寒人远。
帝时相三首 其一
周行己（宋代）

皇天祐德必生贤，尊主功高五帝前。岳骨昴精来间气，彭龄聃帝与遐年。

远无忧患身先退，近有湖山乐更全。祇恐苍生须谢傅，每闻人诵衮衣篇。
偈颂三十八首
释如净（宋代）

涅槃堂里死功夫，风衮葫芦水上浮。
恁麽点开参学眼，释迦弥勒是他奴。
次韵景彝奉慈庙孟秋摄事二十韵
梅尧臣（宋代）

閟宫初告飨，驾辂已迎秋。
公衮惟时摄，斋庐用尔休。
椒浆兹往奠，鸾驭或来游。
任姒徽音继，邦家故事修。
前期严受誓，侵晓肃传騊。
鸡狗藏深户，蚊蝇响暗沟。
别祠缘相汉，旧礼效宗周。
萧气接庭燎，鼓声通市楼。
乐章分庙奏，牲物用毛柔。
木主升新座，牙盘列庶羞。
叩阶除剑履，宿羽动梧楸。
锡胙人移俎，焚辞漏昼筹。
豆笾将降陛，胥史剧奔牛。
事毕归乌巷，阴余晦彩油。
驱车多叱咤，负担起歌讴。
却直中书省，重瞻十二旒。
词供五更敏，诏吾四方优。
密议存王体，斜封赞禹谋。
勤诚酬异等，润色阐嘉猷。
强拟邺中咏，我思康乐侯。
水阁
朱景玄（唐代）

楼居半池上，澄影共相空。谢守题诗处，莲开净碧中。
送桂州安抚余靖侍郎还京
李师中（宋代）

拜命南来得老臣，肃将庙略制妖氛。
淮西将吏尊儒帅，并土儿妖认使君。
新赐锦衣光照日，旧行棠树茂如云。
应怜孤宦潮阳守，憔悴无人与上闻。
次韵子瞻游甘露寺
苏辙（宋代）

去国日已远，涉江岁将阑。
东南富山水，跬步留清欢。
迁延废行迈，忽忘身在官。
清晨涉甘露，乘高弃征鞍。
超然脱阛阓，穿云抚朱栏。
下视万物微，惟觉沧海宽。
潮来声汹汹，望极空漫漫。
一一渡海舶，冉冉移樯竿。
水怪时出没，群嬉类豭羱。
幽阴自生火，青荧复谁钻。
石头古天险，凭恃分权瞒。
疑城曜远目，来骑惊新观。
聚散定王业，成毁犹月团。
金山百围石，岌岌随涛澜。
犹疑汉宫廷，屹立承露盘。
狂波恣吞噬，万古嗟独完。
凝眸厌滉漾，绕屋行盘跚。
此寺历今古，遗迹皆龙鸾。
孔明所坐石，牂?历非人刊。
经霜众草短，积雨青苔寒。
萧翁嗜佛法，大福将力干。
坡陁故镬在，甲错苍龙蟠。
卫公秉节制，佛骨埋金棺。
长松看百尺，画像留三叹。
新诗语何丽，传读纸遂刓。
嗟我本渔钓，江湖心所安。
方为笼中闭，仰羡天际抟。
游观惜不与，赋咏嗟独难。
俸禄藉升斗，齑盐嗜咸酸。
何时扁舟去，不俟官长弹。
因览子京西州诗藁感知音之难遇偶成短章
宋庠（宋代）

小集曾因善叙传，西州馀藻复盈编。
中郎久已成枯骨，争奈柯亭十六椽。
次韵黄叔鱼见寄
周紫芝（宋代）

江边熟睡不闻鸡，高卧何功尚拥麾。千里西风饱鱼蟹，十年惊拥梦旌旗。

名惭公瑾终焉用，人似黄香更好诗。欲作报章无妙语，楚歌唯有竹枝词。
哭王丈道中 其二
徐渭（明代）

歇肉每经月，储粮不数旬。喜花巾拽石，熟果袖分人。

祝哽虚高席，飞书谢小民。颓波谁便砥，拳石自嶙峋。
送舒殿丞
葛立方（宋代）

紫盖亭亭秀荆渚，股分采水穿林莽。
尚想当年老阿瞒，燕骑蛇予走先主。
三月四日宿朝天关
吴存义（清代）

归路风尘淡，襜帷又蜀关。蛾眉花外月，蚕尾驿旁山。

春梦依三岛，军书动百蛮。江乡尚天末，日夜唱刀镮。
句
孔文仲（宋代）

一茎青竹初出水，数个黄蜂占作窠。
刑部厅海棠见赠依韵答永叔二首 其二
梅尧臣（宋代）

摇摇墙头花，一一如舞娥。春风买艳逸，艳逸此何多。

不为游蜂挠，即为狂蝶过。日光苦给给，鲁叟白波波。

人生若朝菌，不饮奈老何。杨雄寂寞居，岂若阮生歌。
和程给事赠虞道判六首
秦观（宋代）

囊中玉色已经餐，醉拂丝桐坐杏坛。
应笑倦游尘滓客，鬓毛萧瑟事铅丹。
咏丹桂
胡榘（宋代）

碎琼揉香作肌骨，霁日吹红染肤色。
人间何处有此葩，一种风流初未识。
东隅月户编三千，夜修玉关瀛洲前。
拂摇桂子偶坠此，雨露培植开韶妍。
史翁移根出葱茜，雕斛持归翠微殿。
一朝丽质冠百昌，御墨分题落团扇。
何年流转江南乡，一本奚翅千金偿。
分枝接叶色已浅，纵有此花无此香。
绝爱西山佳丽地，蔼蔼修林倚清吹。
宁论斜日杏花酣，未许熙春海棠睡。
是时金气初高明，宇宙轩豁澄埃氛。
青霞绛雪互点缀，浓芬賸馥飘氤氲。
鹫峰繁黄今不数，破裓山僧练裙女。
试看香御拥红云，肃奉虚皇游碧宇。
携持宝镜吹波金，寒光万顷空人心。
烦君控取红鸾住，更恐香魂夜飞去。
醉眠亭
王观（宋代）

松陵江畔客，筑室从何年。世俗徒纷纷，不知李子贤。

在彼既不知，不如醉且眠。声名衮衮谁知命，醉非爱酒眠非病。

长江浑浑无古今，群山回合来相映。呼奴沽酒不可迟，买鱼斫鲙烦老妻。

何必纫绳系飞兔，百年长短空自知。直将裈虱视天地，冥冥支枕穷四时。

九衢足尘土，朱门多是非。秋风老莼鲈，扁舟何日归。
乡会诗钱晋臣和韵谢之
许景衡（宋代）

流落湖海间，十载苦卑湿。生还亦何事，犹未扫馀习。

天葩发新句，珠履追旧集。和篇纷四来，文采各荧熠。

轰鋐金石动，凄楚风雨急。土风自难忘，岂类南冠絷。

英英王者后，文武盛爵邑。清深如古井，短绠未易汲。

如何示同好，醉墨犹我及。年来穷到底，屋壁徒四立。

此行亦何幸，珠玉得屡挹。骐驎委六辔，万里无险涩。

他年乘高车，何人犹戴笠。
大愚
梅尧臣（宋代）

大愚不量能，品藻辄己出。
朝以轲为同，暮以丘为匹。
其人岂鹰雀，鸠鸽化五日。
指鹿危二世，师歆造新室。
虽云诈力尚，终自殒斧鑕。
胡季永挽词二首
杨万里（宋代）

一昨官都下，同时寄客间。
相从湖上寺，览遍浙西山。
骏足应千里，彪文未一班。
霜风吹病眼，老泪为渠潸。
走马引
释文珦（宋代）

走马官奴金缕衣，食人膏血如瓠肥。田夫力耕犹饿死，尔曹醉瓠忘年饥。

天视生民同一子，胡为不平乃如此。人众胜天且勿惊，天若定时天自平。
南唐官砚歌
翁树培（清代）

百六十字辉星躔，永叔所得原叔传。我从皇祐溯保大，后先俯仰已百年。

宋兴百年盛文治，龙图学士登集贤。搜碑手题《集古录》，传信新订薛史编。

夷陵舟中伴行笈，玉堂儤直供丹铅。回思初得二十载，双桂楼下屏风前。

牡丹姚魏谱京洛，鸲鹆眼晕摹方圆。公时南京作留守，此砚先已来应天，沈湮弃置忽显豁，押尾小印精雕镌。

升平回首忆畴昔，江南野老词凄然。自言幼时尝及见，金陵旧有负郭田。

先朝元宗重文史，缥缃器具能精妍。承明石渠富珍秘，廷圭之墨澄心笺。

是时歙州置砚务，饩廪月给唐国钱。龙尾山头斸苍骨，罗纹坑底淘清泉。

尚方岁取有程课，箕裘世业弥精专。溪流渐湮山脉断，沧桑变后岁月迁。

摩挲此砚三叹息，无端枨触增流连。一代繁华说江左，万古灵秀钟山川。

李少微名漫题记，谢景山瓦曾周旋。
偶出
陈必复（宋代）

野店荒鸡曙，篱荆带暝开。漏声随雨尽，山色傍船来。

事业归书卷，生涯付酒杯。溪翁往还惯，不怕白鸥猜。
次韵子瞻与安节夜坐三首
苏辙（宋代）

前山积雪暮峥嵘，燕坐微闻落瓦声。
共对一尊通夜语，相看万里故乡情。
信归岭上寒梅远，恨极江南春草生。
明目青铜添白发，且须醉睡倒灯檠。
少年高论苦峥嵘，老学寒蝉不复声。
目断家山空记路，手披禅册渐忘情。
功名久已知前错，婚嫁犹须毕此生。
家世读书难便废，漫留案上铁灯檠。
谪官似我无归计，落第怜渠有屈声。
握手天涯同一笑，倚门岁晚不胜情。
黄岗俯仰成陈迹，白首蹉跎畏后生。
归去且安南巷乐，莫看歌舞醉长檠。
偕谭次山访张丈谦庵不值 其一
言友恂（清代）

江鲍当时体，流传遂至今。廿年仍旅食，三叹有遗音。

花鸟春城丽，鱼盐小市深。闲云无处所，寂寞对双林。
代柬答合淝苏刑曹兼呈淮西帅同年赵宝谟二首
刘宰（宋代）

青衫拟掾袭芳尘，短褐归来理约缗。
二纪期君绍先烈，一官投老祗参军。
宦情自与秋光薄，公论犹期岁晚伸。
见说宗工好风鉴，荐书何日到严宸。
与三山人夜话（一作与濮阳夏侯吴三山人夜话）
李群玉（唐代）

静谈云鹤趣，高会两三贤。酒思弹琴夜，茶芳向火天。

兔裘堆膝暖，鸠杖倚床偏。各厌池笼窄，相看意浩然。
和延州经略庞龙图八咏 其二 供兵硙
宋祁（宋代）

硙湍方电激，曲屑已云霏。诚哉智者乐，力少功不赀。
赴陈留二首
陈与义（宋代）

马上摩挲眼，出门光景新。
雅鸣半陂雪，路转一林春。
旧岁有三日，全家无十人。
平生鹦鹉盏，今夕最关身。
酬友生早秋
唐求（唐代）

彤云将欲罢，蝉柳响如秋。雾散九霄近，日程三伏愁。

残阳宿雨霁，高浪碎沙沤。袪足馀旬后，分襟任自由。
一丛花令·伤高怀远几时穷
张先（宋代）

伤高怀远几时穷？无物似情浓。离愁正引千丝乱，更东陌、飞絮蒙蒙。嘶骑渐遥，征尘不断，何处认郎踪。
双鸳池沼水溶溶，南北小桡通。梯横画阁黄昏后，又还是、斜月帘栊。沉恨细思，不如桃杏，犹解嫁东风。
次胡伸道韵并简公允弟
刘跂（宋代）

几年书不到江东，知我忘形事事慵。南阮最贫方远宦，阿连同调且相从。

狂生肯信原非病，妄校须惭广未封。安得论文如定力，不眠长听五更钟。
葡萄
孔武仲（宋代）

万里殊方种，东随汉节归。
露珠凝作骨，云粉渍为衣。
柔绿因风长，圆青带雨肥。
金盘堆马乳，樽俎为增辉。
寄韩孟郁易州学博 其二
区怀瑞（明代）

诸生缝帐近皇州，仙客青毡亦壮游。座上莫停鹦鹉赋，酒傍重壮鹔鹴裘。

南珠绕树光千里，北雁穿云响百楼。何用梦寻燕市月，与君歌筑话离愁。
和人春暮
寇准（宋代）

昔曾过洛浦，遗恨写苍苔。
往事诗空在，春深我独来。
诗一首
许坚（唐代）

只应天上路，不为下方开。
道既学不得，仙人何处来。
【正宫】醉太平_春情乌云髻
张可久（元代）

春情
乌云髻松，金凤钗横。伯劳飞燕自西东，恼离愁万种。碧溶溶满溪绿水桃源洞，淡濛濛半窗白月梨云梦，恨匆匆一帘红雨杏花风，把青春断送。
席上有赠
风流地仙，体态天然。画图谁敢斗婵娟？相逢酒边。当楼皓月姮娥面，倚栏翠袖琵琶怨，满林红叶鹧鸪天，惜花人未眠。
怀古
翩翩野舟，泛泛沙鸥。登临不尽古今愁，白云去留。凤凰台上青山旧，秋千墙里垂杨瘦，琵琶亭畔野花秋，长江自流。
东皋为冒郎中题
王云凤（明代）

画省才华有数人，东皋心不在风尘。啸登每羡陶元亮，取号真同戴叔伦。

淮海云烟千里梦，长安岁月几回春。凭谁写出山中趣，手把书看白氎巾。
次韵秋雨感怀
刘泰（明代）

积雨连朝天地阴，门前谁遣鹤轩临。寒摧砧杵残秋尽，老约头轩暗雪侵。

黄偃一丛篱菊重，碧添三尺野塘深。腐儒无力鞭红驭，独抱时忧耿耿心。
旧宫人
项斯（唐代）

自出先皇玉殿中，衣裳不更染深红。宫钗折尽垂空鬓，

内扇穿多减半风。桃熟亦曾君手赐，酒阑犹候妾歌终。

如今还向城边住，御水东流意不通。
石伞峰书堂
齐唐（宋代）

伞峰一片崎危石，枕在青冥绝壁间。
人作临梅资世济，迹留岩岫兴云闪。
露盘高出长年殿，羽盖斜临宛委山。
藐矣诸孙愧前躅，但开三径掩柴关。
盘洲杂韵上 斑竹
洪适（宋代）

帝子登湘岸，临风粉泪弹。梨花多少雨，点点透琅玕。
洪庆善郎中挽诗四首
葛立方（宋代）

阉茂之年拜伏犀，鸡豚同社记金溪。
情深缟紵论六契，义切蓬麻荷品题。
花底醉春同挈榼，云中历妙共扶藜。
岂知生死今殊路，抆泪佳城意惨凄。
即事
赵若槸（宋代）

云散春山出，人闲白昼长。
禽声答空谷，树影画斜阳。
种果期秋实，浇花趁晚凉。
行藏天已定，随分且徜徉。
游东山·烂柯
王炎（宋代）

手谈一局未了，叶落花红几回。
只恐云迷归路，不容樵客重来。
广陵曲戏赠黄昭质时昭质校士归 其二
袁宏道（明代）

绯袍牙带鞠躬迎，认得风骚旧长卿。莫似江南韩老子，教他炷艾待门生。
春残
翁宏（五代）

又是春残也，如何出翠帏？
落花人独立，微雨燕双飞。
寓目魂将断，经年梦亦非。
那堪向愁夕，萧飒暮蝉辉。
归陂北用斜川韵
周紫芝（宋代）

薄游不尽兴，归卧当少休。曲水虽陈迹，斜川有新游。

浩歌独长往，岂亦惭此流。侨寓三家村，飘如浮水鸥。

屡争渔樵席，共守狐鼠邱。削迹屏冠服，索居谢朋俦。

樽中有馀滴，子献复父酬。殷勤问稚子，汝复乐此不。

稚子掉头笑，老夫豁深忧。但令常复尔，过是吾何求。
将以伏阙北首晨发即事有作
王世贞（明代）

维稍候鸣潮，伺钥遵广陌。晨鸡再三号，使我天地白。

太阳丽层霄，万象欣自获。痛彼泉下台，永閟无生色。

微抑不见宣，苟存终何益。席藁一上书，引领希察识。

苍麟代司阍，精卫声不隔。倘返杨公葬，得从原阡侧。

焚山无馀怼，誓墓有遗则。远愧密亲来，杯酒相慰藉。

鸿雁冥冥飞，焉知非谋食。负耒安馀年，托心在兹迹。
清明日同宋才夫王子友游秦氏园分韵得一字
李流谦（宋代）

谁浇无边春，酿成此天色。
文章只引睡，茗碗不着力。
虽无田父邀，欲到野人宅。
日萼斗深妍，风条舞柔碧。
数峰极蕴藉，未到辄目逆。
人心有同然，一样寄岑寂。
茅茨契不补，吾意嘿有适。
置樽小轩户，云气手阖辟。
苍苍万檀栾，晚吹自萧瑟。
穿荒取微迳，便旷从短策。
忽与幽兴会，照我两尺璧。
白虹润山木，取友固多益。
谈深近迂怪，理奥烦探索。
鲸杯不足吞，马肝无用食。
玉虬蟠蜿蜒，万鳞寒缩涩。
饯春春未阑，尚及三之一。
睡燕
范薇（清代）

日午花关倦欲回，红楼望去费疑猜。便从径外衔香返，稳憩梁间待梦来。

春暖画堂人正静，风过雕槛锦成堆。帘钩斜挂眠方熟，不管芹泥落翠苔。
句
元绛（宋代）

笙歌车马东方晓，风月山川北固凉。
谒金门（和从善二首）
赵师侠（宋代）

花夜雨。渺渺绿波南浦。擘絮晴云山外吐。凝情谁共语。

十二玉云空伫。闲却琐窗朱户。久客念归归未许。寸心愁万缕。
偈颂一百一十七首
释绍昙（宋代）

久雨新晴，物情显焕。
蝶弄海棠阴，莺啼杨柳岸。
声色纯正真，不阴一半。
堪笑灵云活眼睛，却被桃花换。
哑，瞎汉瞎汉。
送薛子范明府归永嘉
林表民（宋代）

天台邑债今还了，未上清班意若何。
行李比如初到少，鬓丝赢得近来多。
民输界首攀连送，君向城隅枉骑过。
恨满东风直能到，柳边莺语即骊歌。
题松
盛镛（明代）

冰霜饱历老岩坳，屈铁乔枝借鹤巢。山月满窗残梦醒，一天凉籁舞潜蛟。
绝句
无名僧（元代）

百丈岩头挂草鞋，流行坎止任安排。老僧脚底从来阔，未必骷髅就此埋。
送陈永祥之惠州太守
李叔玉（明代）

棘寺祥刑属老成，至今舆论诵持平。旧时倾盖投交好，此日分符沐宠荣。

鸣佩晓辞双凤阙，扬帆秋度五羊城。知君志操怀清白，一幅冰绡赠远行。
松溪庙
高翥（宋代）

庙自何年立，门深昼不扃。
寒藤扶坏壁，秋草带疏棂。
溪接东西碧，山分远近青。
老巫逢客至，谩说有神灵。